Kansanedustajan mukaan kokoomuksen talouslinjassa ei ole muuta kovaa kuin se, että puolueessa osataan laskea.

Kansanedustaja Elina Lepomäki (kok.) kertoo kokoomuksen olevan huolissaan siitä, että ”hallitukselta tulee jatkuvalla syötöllä uudistuksia, jotka lisäävät menoja sadalla miljoonalla siellä ja täällä”.

Sosiaali- ja terveysministeri Aino-Kaisa Pekonen (vas.) esitteli tällä viikolla hallituksen perhevapaauudistuksen, jonka arvioidaan maksavan enimmillään yli 100 miljoonaa euroa ja vähentävän työllisyyttä jopa viidellätuhannella hengellä.

– Perhevapaauudistuksessa on sinällään paljon hyviä periaatteita, joita olemme valmiita tukemaan, mutta emme me voi tehdä aina uudistusta, joka maksaa ihan konkreettisia euroja ja joka vähentää työllisyyttä. Tästä olemme huolissamme, Elina Lepomäki sanoo Verkkouutisille.

Lepomäki viittaa työllisyyden vähenemisellä myös kokoomuksen eduskunnan tietopalvelulta syksyllä tilaamaan laskelmaan, jonka mukaan hallituksen tämän vuoden budjetti vähentää 5 000 työpaikkaa.

Hallitus on luvannut, että valtio kattaa perhevapaauudistuksen 100 miljoonan euron kustannuksista 25 miljoonaa euroa. Loppusumma rahoitettaisiin korottamalla 0,15 prosentilla sairausvakuutusmaksua, jotka työntekijät ja työnantajat maksavat suunnilleen puoliksi.

– Sehän on veroluonteinen maksu. Vaikka voidaan mennä sen taakse, että valtio maksaa vain 25 miljoonaa tästä uudistuksesta, niin eihän se loppuraha ilmasta tule. Verot nousevat suomeksi sanottuna, Lepomäki toteaa.

Veronkorotuksilla on Lepomäen mukaan negatiivisia vaikutuksia yksilön työllistymiseen ja työnantajien haluun ja mahdollisuuksiin työllistää.

Lepomäen mukaan perhevapaauudistuksessa on ongelmana myös se, että siinä ei ole huomioitu yksinyrittäjiä eikä ylipäätään yrittäjiä.

– Harvalla yksinyrittäjällä varsinkaan on sitä luksusta, että voi olla kuukausitolkulla pois työpaikalta, eli käytännössä töihin on mentävä vaikka osa-aikaisesti samantien.

Lepomäen mielestä perhevapaamallia pitäisi tulevaisuudessa kehittää siihen suuntaan, että sekä äiti että isä voisivat olla heti vauvan synnyttyä osa-aikaisesti tai joustavasti töissä sen sijaan, että tarvitsee olla kokonaan poissa.

Hallituksen talouspolitiikan linjassa ei ole mitään järkeä

Arvostettu ruotsalainen ekonomisti, kansainvälisen talouden emeritusprofessori Lars Calmfors kirjoitti tällä viikolla Dagens Nyheterissä Suomen julkisen talouden suurista ongelmista. Lepomäen mielestä velan BKT-suhteen kasvusta pitää tietenkin olla hyvin huolissaan, vaikka Calmforsin kirjoituksessa ei sinänsä ollut mitään uutta.

– Kaikkihan ovat sitä mieltä, että eihän tässä hallituksen talouspolitiikan linjassa ole mitään järkeä, Lepomäki toteaa.

Lepomäen mukaan velan kasvu on ollut tiedossa hallitusohjelmasta asti ja erityisesti viime syksystä lähtien, kun julkisen talouden suunnitelma julkaistiin. Velkasuhteen rajuun nousuun kiinnitti huomioita myös talouspolitiikan arviointineuvosto viime viikolla.

Lepomäki muistelee sitä, kun tuleva pääministeri Antti Rinne (sd.) heitti kokoomuksen ulos hallitustunnusteluista vajaa vuosi sitten ja kertoi tiedotusvälineille, että syynä oli kokoomuksen oikeistolaistuminen ja kova talouslinja.

– Siinä ei näyttänyt olevan mitään muuta kovaa kuin se, että me osaamme laskea. Tämä hallitus ei ota minkäänlaisia taloudellisia raameja huomioon, kun se tekee ehdotuksia, Lepomäki toteaa.

Hänen mielestään näyttää siltä, että hallituksen yhteistyökyky on jo tässä vaiheessa äärimmäisen huono.

– Sieltä tulee yksittäisistä ministeriöistä erillisiä heittoja, eikä oikea käsi tiedä mitä vasen tekee. Tärkeissä kysymyksissä, kuten työllisyydessä ja ilmastotoimissa, ei saada mitään aikaan. Näyttää aika heikolta, Lepomäki sanoo.